الكتاب الثالث
حدثني الرازقي قال
( النصوص ادناه لاعلاقة لها بالعنوان )
خواطر واراء وافكار وتاملات وكلمات
وشعر يشبه النثر ,
ونثر يشبه الشعر ,
وشعر
علاء العبادي
(1951-2021)
***
احلام نوريه الغريبة
وتأملاتها عندما تكون لوحدها
واحكامها العجيبة التي فاجأت بها الأخرين
لا أحد يعلم ما الذي حدث بين نوريه وزوجها عبود، فالبيوت أسرار ولكن كانت هناك فرصه لتعبر نوريه عما في نفسها وكانت هناك فرصه ليعبر عبود عما في نفسه وبين هذه الفرصة وتلك جرت الأحداث بدون تخطيط وبدون ان يتدخل فيها احد
انه بالصبر بس بالصبر وحده
كادر ع البطن ومسكن المعده
لا احد يدري من قال هذا البيت فالأحداث بدون راوي وهناك شك في ان قائلها هو عبود
نوريه تكول اليوم ما أصبر
للطلعة أشوفك دوم متحضر
ما أطبخ تره وتنور ما أشجر
لو كتلي فلافل بالدهن نفطر
أطلع للدرب ونعالي بس فرده
لم تقصد نوريه التهديد المباشر ولا أحد يدري ماذا كانت تقصد بالضبط
أطلع للدرب واكعد على الدجه
وافتن بالطرف بيت الله ما حجه
اتعرين واصيرن للخلك فرجه
اتسودن واخلي العوره والعرجه
تتفرج علي وبابي ما سده
اطلع للدرب واتعلم الحرشه
ونسوان الطرف من عندي تتغشه
احمسهن حمس لو شافن اللشه
وحمديه تجيب الماي واترشه
تعدل بالتراب وتفرش المده
حالما سمعت حمديه تهديدات نوريه المباشرة والجريئة استغلت الموقف وهيأت ما يلزم لتقول ما لديها
حمديه تكلي الدنيه ما تسوه
هم مثلج تره يعاملني بالقسوة
دومي معرينه لو دومي بالجسوه
والجاي الأشربه يكلي بس حسوه
جني معلمه من زغري ع الشده
حمديه تكلي الدخن مو حنطه
وحدتنه اظن هالوكت متورطه
لابيها تظل بالبيت متحنطه
وان اخذت رجل الحبس يشترطه
وشروطه تظل للموت والعده
حمديه تكلي اشعجب نوريه
ما شفتج ابد بالباب عصرية
دوم مقفله وبالبيت مرميه
طلعي للدرب واتوكحي شويه
بلكت لو طلعتي تنفتح عكده
وهنــــــا يبــــــدأ التهــــديـــــد الفعلــــي
اطلع للدرب واتحارش بفاضل
حمديه تكلي مأدب وعاقل
يسلم من يمر حباب ويجامل
وغير امه تكلي عنده والحامل
ثلاثه مطلكات وحاير ابولده
واكعد بالدرب واتحارش بمتي
نصراني اعرفه ما اضن سبتي
بعيونه الزرك يحييج لو متي
ميغثج ابد وياه لو عشتي
بس مرته فريده تموت وتهده
اكعد بالدرب واتحارش بحسني
كلما يلتفت لي يبتسم سني
شغله بالضريبه وسنه من سني
ما بيه كل نقص ……
وامه مطلكه وبس اخته عنده
ثم يتخذ التهديد مسارا اخرا
اطلع للدرب واتحارش بعمتي
من يوم الخذتني تكول مو جنتي
ما اكلها ابد يا عمه لو متي
اركص بالعزا واصبغ ……
وابنج لو عرف ميكلي يمعوده
وتسمع ام عبود تهديدات نوريه، ولكنها تسكت على مضض كي لا يقال أنها كانت السبب في اثارة المشاكل، ولكن نوريه تستمر في تهديداتها
اطلع للدرب واتعلم حفافه
عد خاله سنو لوحيد ندافه
عد مهدي الصبح واتغطه بلحافه
دافي والطرف تتعده اشراقه
تتمنه لحاف تصير و مخده
اطلع للدرب واتعلم خياطه
عد اهل العبي لو صير نطاطه
اصعد ع المطي واتحمل ……
وحدي لو اهج وابرجلي شحاطه
ما تدري غركت لو متت ع السده
اطلع للدرب واتعلم سراجه
عد ملا عبد لو كتله محتاجه
يزعل لو عرف اتقصد احراجه
لو كتله الطلب من طرف ……
وما طول عبد ما اصير انا عبده
اطلع للدرب واتعلم قرايه
عد مله عديله التقشب هوايه
مفرعه بالفرح بالعزا مغشايه
و ……… بالعزه لو سمعت حجايه
من ملا فطم متعلمه هالرده
وتعود نوريه تدق على الوتر الحساس ، مرة عمها، ام عبود، لتنال منها مرة اخرى ……
لو جيت ولكيت الطرف بيه هوسه
وامك بالسطح من عندي محموسه
واتكلك تعال وعاين النوسه
يا زلة الليفوت تكله فد بوسه
ويا زلمة الليجيها تبوسه من خده
وتصبح الكرة في ملعب ام عبود، لقد جاءتها الفرصة، ويبدأ الهجوم
مرتك بالدرب يم حجي درويش
هي ومنتهى يدورون فشافيش
كلما تلتفت ينغزها بالشيش
وكل مره تجيني تكلي مدريش
لو جيس الفحم وصخني لو خده
مرتك بالدرب تلعب دعابل
ولو واحد غلبها تكله يا سافل
امك بالسطح تضرب قنابل
واختك بالدرب يوميه حامل
حتى ام الخبر شغلتها جده
مرتك بالدرب كدام البيوت
يا زلمه الليمر يكرصها ويفوت
تخرب ع الزلم وتكول ميموت
رجال التريده تلحكه للكوت
ولو عنده بعد بس رجل وحده
حتى الكرخجي توكفله وتصيحه
وتكله اشعجب مرتك فليحه
من تطلع اتحط الحمره والريحه
طلكها ولك واسمع نصيحه
متفيده مره اليشتغل بالنجده
مرتك بالطرف صارت شنيعه
نص معرينه فوك الشريعه
تركص والزلم خرسه ومطيعه
لو هاجوا تره عرضك تبيعه
تسويها تره ومحد يرده
مرتك بالطرف ويه الزعاطيط
خلت هالزلم مثل الوطاويط
يا زلمه اليفوت تخلي مرته تشيط
كلما تلتفت يكرصها وتعيط
وكل عيطه اكول اطلكت وحده
مرتك بالطرف غيرت اسمها
دوم محمره ومحد يهمها
تحلف لأم رشا الرادترسمها
ام رجلي الصبح لازم اسمها
لو وحدي الظهر اخنكها بمخده
نوريـــــه تـــــرد، وكأنـــه اســـتمرار لما بــــدأت به
لو جيت ولكيت الزلم مخبوصه
وامك بالسطح من عندي مفعوصه
وتكلك تعال وعاين الفوصه
يا زلمه اليفوت تكله …….
امك لو ردت اكلبها بطه
واحرمها الأكل والماي والنطه
و اربطها بحبل والحارس القطه
واحبل من صدك واتوحم ابطه
اكلها شوي لو بيها اتغده
امك لو ردت اكلبه صخله
واعلفها نعل لو صارت مخبله
كلما تعترض اربطها بالنخله
واحرمها الزياره وروحة السهله
واكلبها بعد خنزير لو قرده
امك من اخذتني تكول معطوبه
ما عدها صدر والـ …… مو طوبه
والركبة لطش ع الظهر منصوبه
ما عدها رحي و شفتها مكلوبه
وتتوقف نوريه لتلتقط انفاسها، وتفاجؤها مرة عمها…
مرتك بالطرف صارت شقاوه
دوم مسلحه بجفجير لو طاوه
شغلتها صفت بس تاخذ الخاوه
تتغده جمه وتتعشه بقلاوه
لكن نوريه تعود مرة اخرى ولكن بقوة وشراسة …
امك لوردت اضربها بوري
احمسها حمس لو شافت زروري
وافتن بالطرف ما خبله النوري
غير ام الهلس سعديه بت حوري
يوميه العلك بالكاظم تشده
وســـعديــه بت حوري ، هي ام عبود ، مرة عمهــــا
وتســــتمر نوريــــــــه
لو جيت ولكيت الطرف بيه زفه
وانه مفرعه ولو شفتك اتخفه
اردس من صدك جن وحده محترفه
واكلبها عزا لو كلت يا وسفه
اتخبل عليك اليوم واتعده
لو كتلي اعقلي وطبي يا عوبه
احلف ما اطب لو ابات بالدوبه
واصرخ بالخلك يا ناس منهوبه
ويلتمن عليك …… و ……
كلها مسلحه بقامات متحده
لو كتلي اعقلي وطبي ياثوله
احلف ما اطب لو انحصر …
لو اشرب نفط و اكلبلك الجوله
واصرخ بالخلك يا ناس لحكوله
شربني نفط وكفوه عد حده
لو كتلي اعقلي وطبي يا غبره
بيت بلا مره محد يدبره
شمسويه عشا كراعين لو هبره
هاج المستكي ومحد يصبره
مرتين العشا تعشيت مو وحده
وتبين ان عبود، رجل نوريه كان يشرب العرك، ولكن المفاجأة انه كان يتعشى خارج البيت … ولكن نوريه لم تسكت …
احلف ما اطلب لوكتلي متعشي
ما اريدك تكلي عقلي وتغشي
تقشمرني وتكلي ما كلت كلشي
تضرب بالدجاج المشوي والمحشي
وتحرمني الكباب الزين والجبده
واحلف ما اطب اليوم للمطبخ
اوكف بالملك اتحفى واتصلخ
اتخبل واهج وبثوبي الملخ
للمطعم اطب معرينه واصرخ
ولكم بس دجاج اليوم اتغده
احلف بس دجاج اليوم اتغده
ولو عشرة يجوني ضيوف ما هده
مركتنه علينه خليه تتبده
ولو جانه فضل ما اقبل اترده
ازعل والزعل تدري وصل حده
واحلف بس كباب اليوم اتعشه
لو يوكف عليه ذبان مانشه
علمني الخجل من آكل اتغشه
احلم بس اعس معلاك لو فشه
وعيني ع الجلاوي تريد تتعده
وما اقبل تكلي كومي نتمشه
نهضم هالدجاج ونهضم الكرشه
لاغرفه تضمني وياك لافرشه
وتاليها تكلي انام بالممشه
اصعد للسطح واطلبلك النجده
لا احد يعرف لحد الان كيف تطورت الامور بين نوريه وعبود، هل كان الكباب هو السبب، لا احد يدري، وكيف دخل عبود السجن، من الواضح ان نوريه هي السبب، للوهلة الاولى، ولكن تبين بعد ذلك ان احدا لا يعرف كيف دخل عبود السجن
بالممشة تكلي تنام بالمركز
ودخانه عليك الشرطي لو عوز
ويضربك تره الضابط اذا اتنكرز
وما تدري لبست قيطان لو جركز
ومن كثر الضرب جابولك الجده
هذا ليس تهديد، فعبود في مركز الشرطة فعلا
جابوله الطبيب يكله ما بيه شيه
ضلعه اللينكسر لو اشيله لو اخليه
بس سن الذهب ناوي اداويه
وجرح الي نزف بالك تغطيه
بلكت يعترف ويطلع العنده
يكله شعترف يا حضرة الدكتور
من يوم ادخلت للمركز المأمور
كلما التفت يضربني بالساطور
ويكلي غداك اليوم بس بعرور
و من جت التريده ما بقت شده
يسألني الطبيب يكلي شموازيك
دومك بالسجن والمركز ملفيك
مرتك عافتك لو همك مخليك
تفرح لو نمت ع الكاشي والموزيك
شنهو قصتك دحجيلي واتهده
شحجيلك شكلك اني يا دكتور
مرتي والفكر خلوني مثل الثور
نوريه اسمها لو اسمها نور
جا نصي بخرابه ونصي بالتنور
وما تلزم علي لو متت عده
بعد هذا الحوار القصير بين عبود والطبيب، يبدأ عبود وبدون شعور بسرد معاناته مع زوجته نوريه وذلك في منولوج طويل فيه الكثير من اسرار العلاقة الزوجية مما يتعذر ذكره هبا … ولكن ينتبه لنفسه اخيرا دون ان يعي ما قال …
مرتي بالسجن ذبتني واستاهل
جوعانه تكلي شلون ما آكل
لو عرفوا هلي توكلني بالآجل
ويوميه غدانه بيض وفلافل
جا كصوا ايدك وداسو المعدة
ويســــــــتمر عبـــــــــود …
لو عرفوا هلي بس انته شبعان
ويوميه تجيني شارب وسكران
لو يركض وراك الشرطي والديان
و عايفني وحيده جني بت وردان
جا قفلوا عليك وكسروا اليده
لو عرفوا هلي دنبك يسووك
خالي بالسجن وعمامي كله تبوك
ورجل امي اعرفه سافل و ……
بس تحجي تره يسوها شك حلوك
ولو جبت الامن والشرطة والنجدة
لو عرفوا هلي طنطل يسوونك
و تمر ع المطي ما يكلك شلونك
وجلاب المحلة كلهم يلحكونك
وتالي بالزبل مشمور يلكونك
وراسك للهوا ما تكدر تمده
ويستمر عبود في اخبار الطبيب، وكأنه يحدث نفسه، ولكن على لسان نوريه، ما يعانيه من نوريه
للكاظم اكلك كوم وديني
مطلوبه نذر ياهو اليوفيني
ذبني بالصحن واكباله خليني
واكضيها بجي لمن تجيني
وبالك من ترد تتحارش بوحده
ما اقبل تجي سكران يوميه
نايم للعصر وتريد خرجيه
تسميني سعاد واسمي نوريه
مو جنه ابد رجال وامريه
محسوبة علينه فراش ومخده
من عيد المضى مواعدني بالطلعه
مغشايه اريدج دوم ومفرعه
كل جمعه يكلي تحضري ها الجمعة
وايام الجمع يكضيها يم ربعه
آخ من الربع مدري شكثر عنده
عنده من الربع لو عشره لو عشرين
يوميه سكارى ونصهم مفلسين
من عدهم عرك تلكاهم مكيفين
وانه من انصحه يكلي لاتلغين
المقتل سمعته وما اسمع الرده
يوميه يجيني يكلي شمركبه
بيذنجان اطبخي الشجر ما احبه
وكثري من اللحم بالج من الكبه
هم تصرف دهن وتخلص الدبه
وبالج ع الدهن ما اريده يتبده
يوميه دجاج يريد ومطبك
بالتمن يكلي اللحم بيه ابرك
لو تبسي احطه بالفرن يشهك
ولو شافه شوي بالبنكه يتعلك
بعظامه يكلي اليوم اتغده
نوريه الدجاج يكلي احترمه
اشبع بالجلد لو امصمص بعظمه
كالوها مثل والعاقل يفهمه
الميحب الدجاج سليمه الطمه
وشزينه يكلي لو نزع جلده
لو راح الصبح للعلوه يتسوك
مشتهيه اكله سمج ومطبك
نوريه يكلي سكتي لو ازهك
بالعلوه يكلي السمج يتلوك
نايم بالشمس بس عوزه المخده
نوريه السمج لو جان بالكوفه
ما اريده انا ولا اريد مسكوفه
تتعدى عليه الناس واتعوفه
اخرب من اشمه والفظ حروفه
ما اجيبه انا وخل تكبر الغدة
يقصد عبود هنا الغدة الدرقية، بعد ان ثبت ان اليود الموجود في السمك له تأثير كبير على افرازات هذه الغدة
نوريه السمج لو جان بالحله
ولو تسأل عليه الحلوة والجقله
نايم بالطشت ويصيح باكله
ما اريده انا ولو جان بن بله
عازمني عليه وتصير بيه وحده
المقصود هنا الزعيم الجزائري بن بله، ويبدو ان عبود كان مثقفا عكس ما كان يبدو عليه
نوريه السمج لو جان بدياله
ساعه بالشبج مصيود لو فاله
بس يوم الجمع رجالي يحلاله
يتعشه سمج وينام للوحده
نوريه السمج لو جان ابو خريزه
وبشط العرب لو بهور الحويزه
نايم ع الجرف ويحكحك بـ ……
ما اريده انا ولو جان بفريزه
جامد والسمج مو طيب اتجمده
نوريه السمج لو جان بالشوصه
لو طوله متر لو طوله بس بوصه
لو تسأل عليه العوره والعوصه
ما اريده انا لو جان بـ ……
بياعه يكلي بكل وكت وحده
نوريه السمج لو جان بالعلوه
غافي للصبح والعصر يتلوه
يدور مشتري بطران ومجوه
ما اريده انا ولو جان بس هوه
عباله صدك مخلوق بس وحده
نوريه السمج لو جام بالبصره
وزبيدي يجيني فضل لو صبره
وتعزمني عليه البيضة والسمرة
ما اريده انا ولو جان للغبره
ينفعها دوا ولو فاض بالمده
نوريه السمج لو جان يم سوسن
تشويه والحبايب يمها يلتمن
توصفله الرجلها السمج لو صخن
وتكله اكل لو تموت لو تسمن
مكروده ورجلها مدوخته المعده
نوريه السمج لو جان يم آمال
تاكل بالسمج لوجان عدها اسهال
تكعد بالشمس وتصيح يا رجال
عوف المستكي والبيرة شوف الحال
نوريه السمج لو جان بالحمزه
مدلل واليبيعه معلكه برزه
كل زلمه اليجيبه حرمته توزه
تشويله الصبح لو جان بيه فزه
نوريه السمج كطان لو بني
ما اريده يطب البيتي ويغثني
اخذيها نصيحه واسمعي مني
لا شيعي يرده اليوم لا سني
حتى اهل السمج ما كامت توده
نوريه يكلي السمج مو النه
احنه بس علينه الاه والونه
هم شفتي يتيمه تريد تتحنه
صبري والصبر مكتوبه اله الجنه
لابد تنفرج والغمه تتعده
نوريه السمج بس للزناكين
لأهل المزرعه واهل البساتين
للراكب شبح والعنده تنين
مو لأهل الفكر والايده بالطين
ايده مزفره وصابونه ما عنده
بعد ان اخذ السمك حيزاً كبيراً من تداعيات عبود وارهاصات نوريه التي نقلها بكل امانة بالرغم من اننا حذفنا الكثير من هذه التداعيات نعود مجددا الى نوريه
معجون الطماطه بايدي اسويله
ويوميه الصبح جدريه احميله
واسهر للفجر لو صخن ادعيله
ولو بطنه قبض ازركله الفتيله
وبس حيل الأريده راح شيرده
نايم بالسطح ومطلع ازروره
كل نومه صفح جي عنده قنبوره
يحلم بالغده تتراكع اجدوره
يتعشه شوي وما يقبل فطوره
لو جبن العرب لو كيمر السده
ومثلما كان عبود غارقا في منلوجه الذي اثاره سؤال الطبيب والذي حذفنا الكثير منه، بدا ان الأمر يتكرر مع نوريه نفسها، ففي هذا المنلوج الداخلي الصامت تكشف نوريه الكثير من خفايا علاقتها الزوجية مما يتعذر تثبيته هنا ايضاً، ثم تنتبه نوريه مره اخرى وتتخلى عن منلوجيها الداخلي الصامت…
ذبوه بالسجن كلت اخلصت منه
ها الليله انام وجني بالجنه
لا اسمع شخيره واسمع الونه
ولا اكضي الليالي دومي ادنه
اتعشه الصبح لو بالليل اتغده
واصعدت العصر افرش انا افراشي
جي ماكو عشه تعشيت بس راشي
مشتهيه انام وانعل الواشي
وكعدت الصبح ممطوله ع الكاشي
ما عندي غطا وبحضني المخده
صبحت الصبح شو جني وجعانه
يا ضلع الألزمه يكلي مو آنه
ضغطي مرتفع لو آنه سكرانة
بابي تنضرب لو آنه حلمانة
ونزلت الدرج وحده بأثر وحده
من خوفي صرخت ياهو الذي جانه
رجلي بالسجن بالبيت بس آنه
وافتح بالقفل لن ذوله ديانة
وفد واحد يكلي فتحي يفلانه
ندري بالسجن لو يهرب شحده
لقد اختلط الامر على نوريه، فأذا كان هؤلاء الديانه يعرفون ان عبود زوجها في السجن فلماذا جاءوا الى البيت …
طبوا للغرف عباله عدنه فلوس
يكلب باللحف عمدن عليها يدوس
يغمزله الرفيجه يكله يا محروس
لا تفتش بعد نوريه جنها عروس
واحلف له صدك رجالي ما عنده
نوريه يكله جنها بنت عشرين
بيضه مربربه تفاح جنها وتين
تنفع بالشته لو بردت بتشرين
شلنه بالذهب، واحلفله يمعودين
لو عندي ولد جا هسه جده
لقد حاولت نوريه التصرف بذكاء، فبالرغم من تغير الموقف، الا أنها استمرت بالتعامل معهم على اساس انهم ديانه
لو رايد ذهب ما عدنه والحمزه
كنتوري اكسره واكسر الرزة
يخزرني ويكلي شوفي يا ام فزه
ما رايد ذهب رايد انا الكمزه
اتونس اريد اليوم واتعده
لقد اصبحت نوريه في ورطـه
ويكلي الذهب ما اريد انا ابدالج
كل مالي وحلالي اليوم يحلالج
وايام الفكر امسحها من بالج
بس ترضين وتعوفين رجالج
حتى اسمج اغيره يصر ام رنده
دز ربعه وحصرني يكلي بس اني
شغلي بالقجغ والكهوه عنواني
ودين اللي بركبته رجلج انطاني
ما رايد انا غيرج طلب ثاني
كوليلي قبل ما تخلص المدة
والورطة اصبحت حقيقيــة
حاصرني بزويه ميته ما اكدر
املص لو اصيح وراسي ظل يفتر
جسمي يرتعش فوكاها هم الحر
دوخني واسمعه يكله يا اغبر
انهض لا تضن ها الليله تتعده
ثم اغمي عليهـا
من خوفي خربت وخربت من خوفي
جني بالحلم مشكوك نفنوفي
ولازيك البقه يدفه بزلوفي
ما اكعد واشوف مصخمه جفوفي
شو جنه عملها وفلش السدة
واكعدت ولكيته يندب بحظه
يحلف ما فرح بالبوسه والعضة
ولا سوه الكسيره ولطخ الفضة
جي خانه رفيجه واجل النهضة
حريمه ع التعب والروحه والردة
وبالرغم مما في حديث القجقجي من عبارات ومفردات ومعان لا يمكن ادراجها هنا، ولكن لأهمية هذا الحديث في تغير موقف نوريه من عبود كما سنلاحظ لاحقا، فأننا سنثبت طرفا من هذا الحديث مع بعض التحفظ
هلمره يكلي جت بالريش
لو … … ما اظنها تعيش
وحده من …… و …… والتفليش
لو حظج جبير يكلي لو درويش
رجلج لو خرز هم زارع بعضده
هلمره فلتي وانتي ما تدرين
لو … … انتي شتسوين
واعرف بيه انا ما عنده ذمه ودين
ميفيدج لطم خلي اللطم بعدين
خليه للطبك عاشور بيه رده
هلمره يكلي فلتي بالصدفة
لو … … محد يوكفه
لو فاض النهر … …
وميفيدج تره تكولين يا وسفه
ميفيد البجي والنوح يا ورده
هلمره فلتي يكول ومكيفه
بيتج بالشعب لو بيتج بحيفه
ولو عندج حرس بالباب ما يغـفه
ورجلج منتجي وبالحضن يدفه
يطفرلج تره ومتفيدج النجدة
وهنـــــــــــا يبـــــدأ التغيــــــــر…
ودعني ويكلي بالج تفرطين
برجل لو رجع زردة تسوين
انتي بلا رجل عانه متسوين
كل عمرج تره وحدج تضلين
تكضيها بندم وتكتلج الوحدة
رجال الأريده اليوم ما موجود
جي وحدي صرت جيتوا علي هنود
ما رادوا ذهب رادوا جسم ونهود
وانه ع الفكر مشتهيه بس عبود
يمطخ بالعسل واحبل انا بولده
رجال الأريده اليوم بالتوقيف
يوميه الصبح تعيينه نص رغيف
ويدزلي خبر محتاج انا التنظيف
دزي بالعجل صابونه ركي وليف
تدرين الوصخ ما يطلع الوحدة
رجال الأريده شلون ما حبه
مو حقه النبي يوصيني ما سبه
واسجدله عكب ما اسجد الربه
خدامه اصير واعرف بكلبه
ما يكدر يعوف الآش والزرده
ذبوه بالسجن جي كتله جوعانة
وايام الفكر ما ظنها خلصانه
يكلي ع الفكر ليش صبرت انه
صح ع الحصيره الوكت خلانه
وخلانه نبيع الغطوه والمدة
تعتقد نوريه انها وراء دخول زوجها التوقيف، ولكن هذا غير صحيح، لأن احدا لا يعرف الحقيقة، حتى عبود بعد خروجه من مركز الشرطة لم يصرح باي شيء، ولكن كان هذا سببا لعودة المياه الى مجاريها بين عبود ونوريه ونستمع الى عبود يدخل في منولوج واعي وامام نوريه…
خلانه الوكت ما عدنه بس لباس
بلش بالغني والحافي والكناس
ويريد الوكت مرفوعه دوم الراس
واحلف بالنبي والحمزه والعباس
بس اللي صبر ما فرط بولده
خلانه الوكت بس نحجي بالعز
لو يدري الوكت خلانه كلنه نهز
حتى بالحلم لو شفنه لحمه نفز
ونسأل عن اخونه البره يمته يدز
وكل مره يجينه الخبر ما عنده
لو ادري الفكر مكتوب ع الكصه
ويدندل عليها شفافي وتمصه
واتكله انتظر ما خلصت القصة
خلينه فكر بس تسلم الحصة
وبلكت هالحصار يذوب من وحده
نوريه الوكت شلون تاليه
كلمن منتجي ويكول شعلية
خوفي لالجلاب تصير واويه
وكل هذا الجرى افلام هندية
لو مات البطل المخرج يكعده
نوريه القياده تكول محلوله
وما اظل البنى التحتيه مشلوله
ما دام الحزب والثورة والدولة
تعمل من اجلنه بهمه معقولة
بس انتوا اصبروا وهي تتعده
لقد بدا عبود بالرغم من كل سلبياته التي اظهرتها نوريه ,بدا رجلا فاهما، عاقلا، يدرك الواقع على حقيقته، رجل عنده ايمان، وامل ولكن ماذا عن احلامه …
نوريه شوكت تتحقق احلامي
مرتين اكبرت والفكر بحزامي
خوفي لا اموت وتخلص ايامي
وللجنه اطب والكاج كدامي
محضرتلي طشت وفراش ومخده
نوريه الفكر خلاني بالعوزه
احلم بالطلي لو احلم ابموزه
احلامي صفت كلها بحجم جوزه
من يوم النمت وياج يالوزه
كل حلم الأشوفه ينكلب ضده
هل هذه احلام عبود، البعض يعتقد ان لديه احلام كبيره، وقليلا ما يصرح بها امام الآخرين، ليست احلام رجل الشارع، ولكن لا احد يعرف بماذا يحلم عبود فعلا …
نوريه الوكت خلاني محتار
ع المبدأ اضل لو اصير شعار
كل وكتي مضى والوكت خطار
كضيت العمر بس اكتب اشعار
واليكتب شعر توفيق ما عنده
ولكن الفقر هذا العدو اللئيم، كثيرا ما يغير في طباع الرجال وعبود واحد منهم، من هؤلاء الرجال الذين اكلهم الفقر، اكل آمالهم واحلامهم وحولهم مع مرور الوقت الى متمردين، متمردين نعم، ولكن على كل مظاهر الفساد الطارئ …
نوريه اريد الدنيه مكلوبه
ناس مكتله واطفال منهوبه
والدم للركب واموال مسلوبه
ولاواحد يتوب ويطلب التوبه
ميفكر ابد هم يوكع بشده
نوريه اريد الناس حشاشة
كل واحد اريده اليوم ع الشاشة
يكشف لي الحقيقة شلون ها الباشة
يشرب دم اخوه وينام بفراشة
بفراشة ينام ويلبس الزبدة
نوريه اريد الناس تتباجة
والحافي اريده اليوم مهراجة
لا اخوه وخوات اليوم تتحاجة
ونيران العداوه تصير وهاجة
نوريه اريد الناس ما تصحة
دوم مكبسله وعيونها مفتحة
تسكر للصبح تتصنع الفرحة
وكل واحد اريده تصير بيه قرحة
بلكت تنعدل ها الوادم وتهده
نوريه اريد الناس مفتونة
بالغل والغدر واللؤم معجونة
وكل واحد اريده لصاحبه يخونه
كلما يلتفت تتغامز عيونه
لمرته ومن يريد يكوم ما تهده
نوريه اريد الزلم والنسوان
دوم بلا خجل ومشرعه البيبان
لو مثل الصخل تتشلبه ع الحيطان
وكل واحد اريده يصير لو فتان
لو كله حقد ما ينكرص جلده
نوريه اريد الناس مخروعه
كاتلها الحقد واللؤم واللوعه
وكل واحد اريده يموت من جوعه
ويحلف لو يموت الكبر بلوعه
نوريه اريد الناس ما تشبع
وكل واحد اريده يلوب وملوع
ع الذل واللؤم والحقد يطبع
نوريه الفرح للناس ما اريده
وكل واحد اريده يعضعض بايده
وما اريد النصيحة تخدمه وتفيده
دوم معلعل وبالصدر تنهيده
هذه ليست اماني عبود واكنها تقرير واقع، لو ذكزها عبود بشكل آخر، لما فهمته نوريه …
نوريه الوكت مو وكت راحه
بس المنتجي وابأيده تفاحه
كادر ع الوكت باحزانه وافراحه
دنيته صفت طوبه بوسط ساحة
والساحة زغيرة والفرق عده
نوريه الوكت خلاني وحدي
كلها محزمه وتشتغل ضدي
جي بعدي شريف وعادل وحدي
ولاكلت وكعت لاكلت ما عندي
نوريه بصراحه السكت احسن
راضي بالجره واليحجي ارعن
لو يحجي الحجي ميفيده والظن
يغير بالحجي تاليها ينجن
لو جنت ابرج لو تختل ابقاصه
يجيك الموت ميفوت قصاصه
الشريف يموت من يخلص رصاصه
ومصيره يصير مكتوب بقصاصه
نوريه بصراحه انتهت قصتنه
كومينه ننام ونكضي شغلتنه
نصعد للسطح لو حضن غرفتنه
يجمعنه بحنانه وننسى قسوتنه
وياما بالموده انتهت جم شده
ثم عادت نوريه الى هدوئها وطبيعتها السابقة واستقرت الامور بينها وبين زوجها بعد ذلك الخطاب الطويل المؤثر الذي افاض به عبود ولازالت نوريه تعتقد ان ذلك كان مجرد حلم طويل ولازال عبود يعتقد مثلها انه مجرد حلم او كابوس افاقوا منه جميعا ولكن لحد الان لا احد يدري ما الذي جرى بين نوريه والقجقجي في ذلك اليوم
***